पाएं अपने शहर की ताज़ा ख़बरें और फ्री ई-पेपरडाउनलोड करें
अंदौली वार्ड-1 के बैजनाथपुर गांव में मवेशी बांधने के लिए खुट्टा गाड़ने को लेकर जमीन विवाद में दबंग भतीजे ने चाचा को गोली मार दी। इलाज के दौरान 55 वर्षीय भागवत यादव की मौत हो गई। घटना गुरुवार की सुबह 8 बजे की है। भागवत की पत्नी अमला देवी के आवेदन पर पुलिस ने केस दर्ज कर आरोपी युवक की मां को गिरफ्तार कर लिया है। अमला ने आवेदन में बताया कि उनके पति सुबह में दरवाजे पर मवेशी बांधने के लिए खुट्टा गाड़ रहे थे, जहां देवर बिशुनदेव यादव, उनकी पत्नी इंदु देवी, पुत्र पुष्पम कुमार व मुख्य आरोपी गाली-गलौज करने लगा। आरोपी भतीजे ने पति के गले में गोली मार दी। जिससे वे घायल होकर गिर गए। गोली चलने पर पड़ोस के लोग वहां पहुंचे और ग्रामीणों की मदद से उन्हें इलाज हेतु सुपौल ले गए, लेकिन इलाज के दौरान उनकी मौत हो गई। अमला ने बताया कि बुधवार की रात भी आरोपी ने उसके घर के चूल्हे को कुदाल से तोड़ दिया था। पूरा परिवार रात से खाना नहीं खाया है। गोतनी भी उन्हें डायन कहकर हमेशा गाली-गलौज करती थी। थानाध्यक्ष सुमन कुमार ने बताया कि दोनों सहोदर भाइयों में डीह बंटवारे को लेकर विवाद के बाद हत्या की गई। शव का पोस्टमार्टम कराया जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn